澹山巖
作者：沈遼
朝代：宋

paragraphs: 昔造陽羡二洞天，我生已當謝人間。
爾來投裔亦無事，澹山巖下欣躋攀。
羣峰駕肩來，江水會前灣。
靈氣縚洞口，夐如寶陁山。
輦道轉西升，斗入初無艱。
翡翠鑿穹廬，略與天相彎。
寛廣容萬席，清潤非人寰。
東南豁陽明，仰視如含環。
青蘿傅喬木，亦有敗葉黫。
造化遺玉像，其人清且閑。
巧工或可爲，誰能陟巔顔。
秦時隱君去成仙，空留石床水雲般。
藥爐不復九霞覆，唯餘渥赭繁茅菅。
至行禅師化巨蟒，好事太守驅羣頑。
崇壇峭罅皆可躡，三穴旁出門無關。
壁間玉乳化爲石，何術可煮完衰孱。
恨無仙骨空盤桓，欲留未可終當還。
僕夫告余趣歸馭，落日西下雲斑斑。